M. Vášáryová, poslankyňa: (2008-10-23):
Musím sa úplne ohradiť proti tomu, že toto je znárodňovanie verejnoprávnych médií. To potom všetko, čo je platené zo štátneho rozpočtu, je znárodnené? To je demagógia najhrubšieho zrna a proti tomu sa treba postaviť. Proti tomu treba postaviť hrádzu. Naopak, znovu opakujem to, čo sme tu povedali, lebo zrejme nie je to ešte celkom dobre vysvetlené tak, aby to všetci pochopili. Percentuálny podiel zo štátneho rozpočtu prijatý konsenzuálne znamená pre médiá verejnej služby nielen jasné a aj do budúcnosti odhady (veď predsa robíme rozpočty na tri roky), odhady, nielen jasne vypočítateľné finančné prostredie, a to znamená aj jasnú valorizáciu peňazí pre médiá verejnej služby, ale znamená aj odstránenie nespravodlivosti, kde tí, ktorí majú tesne nad minimálnu mzdu, platia presne toľko isto ako pán Široký. Ja to považujem za nespravodlivé. A ešte pripomínam, že z tohto miesta som aj ja, aj všetci upozorňovali, že takzvaný zástrčkový zákon nie je žiadne riešenie. Pán minister Maďarič vtedy s nami odmietol diskutovať, vystupoval zásadne tak, ako má vo zvyku, až po uzavretí diskusie, takže sme na neho nemohli reagovať, a my sme mu dokazovali, že očakávaný výber z tejto novej dane nebude ideálny a že pre zákonodarcu je mimoriadne dôležité, aby nepočítal vo svojich odhadoch s ideálnym výberom, ale aby počítal s najnižším možným. To je asi tá zodpovednosť, s ktorou by sme mali pristupovať k zákonom. A nakoniec som hovorila, že si myslím, že niektorí živnostníci sa odhlásia, aby nemuseli platiť zástrčkovú daň. To sa stalo. A dnes už vieme, aj koľko sa ich odhlásilo. Pokiaľ som sa pozerala pred tromi týždňami na posledné čísla, je to vyše 7,5 tisíca ľudí, ktorí takýmto spôsobom sa vyhli tejto dani na hlavu. Myslím si, že znovu treba zdôrazniť, že nielen nastali problémy s vyberaním poplatkov a s financovaním médií verejnej služby, ale zo dňa 16. 10. držím v rukách list, kde píše generálny riaditeľ Slovenskej televízie Nižňanský predsedovi Dozornej komisie, že ho dôrazne žiada o to, aby novovzniknutá spoločnosť na vyberanie dane, zástrčkovej dane, mohla zvýšiť základné imanie, pretože, a citujem z tohto listu, „ocitla sa v zložitej situácii, nakoľko nie je schopná uhradiť zo svojich zdrojov finančné záväzky voči subjektom, ktoré jej na zmluvnom základe poskytujú práce a služby“. Pokračujem: „Pri realizácii svojich aktivít bude naďalej dochádzať k zvýšeným nákladom, ktoré určite nebude spoločnosť RTVS“, tak sa volá spoločnosť, ktorá vyberá túto novú daň, „nebude schopná kryť zo zákonom schválených 4 % financie na svoju činnosť.“ To znamená, že máme pred sebou ešte ďalší problém. Spoločnosť, ktorá vznikla na základe zástrčkového zákona, nie je schopná prežiť s financiami, ktoré boli v tomto zákone ustanovené. Takže mohli by sme tu hovoriť, „vidíte, hovorili sme vám, nie je to dobrý zákon, nie je dostatočne premyslený, nerieši žiadnu situáciu“, ale nerobíme to. Nerobíme to. Predkladáme nový zákon, ktorý vyrieši základný problém a to je predvídateľnosť financií pre médiá verejnej služby. A prečo sme to neurobili predtým? Prepáčte, priatelia, ale keď odchádzal pán Rybníček z televízie, bolo v kase televízie 630 mil. a financovanie bolo vyrovnané, tak ako je dnes vyrovnané financovanie Slovenského rozhlasu. Všimnite si, že vôbec nehovoríme o rozhlase. Rozhlas nežiada žiadne peniaze. Iba tie, čo mu zo zákona patria. Keď odchádzal pán Záhradník, v kase televízie bolo 290 mil. A v decembri, v decembri bude v kase Slovenskej televízie podľa toho, čo nám povedali na výbore pre kultúru a médiá, 641-tisíc korún. A to, prosím, nezabúdajme na to, že pán generálny riaditeľ Nižňanský dostal ako darček pri svojom nástupe 150 mil., STV 3 dostala 90 mil. a ja som s veľkým prekvapením počúvala pána poslanca Jarjabka, keď hovoril, že TA 3 hľadá svoj zmysel, pardon, STV 3, prepáčte, STV 3 hľadá zmysel svojej existencie. Zmysel svojej existencie... (Reakcie z pléna.) Áno, mýli sa to. A myslím si, že to bude treba ináč pomenovať, lebo vždycky sa bude také niečo diať. A oni už dostali 90 mil. korún. Ďalších 90 mil. korún, aby hľadali svoj zmysel? Takže myslím si, že dnes je skôr otázka, kde minul generálny riaditeľ Nižňanský 200 mil. a čo vyrieši zmluva so štátom? Jej znenie máme už na stole. Predpokladá dofinancovanie Slovenskej televízie o 500 mil. korún. Päťsto miliónov korún, a pritom bude musieť televízia predkladať svoje plány nielen o tom, čo z týchto 500 mil. korún bude financovať, ale bude predkladať aj svoje plány, čo bude financovať zo zástrčkového zákona, to znamená aj A, aj B kapitolu. A to už nehovorím, že budeme hovoriť o tejto zmluve, ale jej znenie je mimoriadne podozrivé. Chcela by som pripomenúť, že digitalizácia Slovenskej televízie zásadne mešká. A to ešte máme pred sebou návrh koncepcie stavania mediálneho centra za 4,5 mld. korún, ktorú by mali splácať daňoví poplatníci do roku 2037. Takže myslím si, že tých problémov, pred ktorými stojí hlavne Slovenská televízia, za ktorú už vy nesiete plnú zodpovednosť, poslanci koalície a koaličná vláda, by ste sa mali aspoň seriózne zamyslieť nad týmto návrhom, tak ako ste sa nezamysleli nad našimi výčitkami nad zástrčkovými zákonom. Toto nie je experiment. Toto rozhodne nie je experiment. Skoro podobný zákon leží už na stole poľského predsedu vlády a je len otázkou času, kedy ho predloží, tento spôsob financovanie poľských verejnoprávnych médií. Takže chcem vás ešte raz poprosiť menom nás predkladateľov, aby ste si ho aspoň pozreli. Boli by sme veľmi neradi, keby sme o rok vám museli hovoriť, tak ako vám hovoríme dnes k zástrčkovému zákonu, prosím vás, zamyslite sa nad tým, tento zákon niečo vyrieši, nie všetko, ale základné veci určite. Ďakujem za pozornosť.